FI Euroopan unionin virallinen lehti L 81/6

NEUVOSTON ASETUS (EU) 2017/595,

annettu 27 päivänä maaliskuuta 2017,

asetuksen (EU) 2017/127 muuttamisesta tiettyjen kalastusmahdollisuuksien osalta

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 3 kohdan,

ottaa huomioon Euroopan komission ehdotuksen,

sekä katsoo seuraavaa:

(1) Neuvoston asetuksessa (EU) 2017/127 (1) vahvistetaan unionin vesillä ja unionin aluksiin tietyillä unionin ulkopuolisilla vesillä sovellettavien tiettyjen kalakantojen ja kalakantaryhmien kalastusmahdollisuudet vuodeksi 2017.

(2) Amerikan trooppisten tonnikalojen suojelukomissio (IATTC) hyväksyi 7–10 päivänä helmikuuta 2017 pitämässään (ylimääräisessä) 91. vuosikokouksessa keltaevätonnikalaa, isosilmätonnikalaa ja boniittia koskevia toimenpiteitä IATTC-yleissopimusalueella. Kyseiset toimenpiteet olisi saatettava osaksi unionin lainsäädäntöä.

(3) Kalastusmahdollisuuksia koskevissa edellisten vuosien neuvoston asetuksissa piikkihain suurin sallittu saalis (TAC) oli Atlantin valtamerellä Kansainvälisen merentutkimusneuvoston (ICES) alueella vahvistettu nollatasolle. Sen vuoksi piikkihain kalastuskielto olisi rajoitettava kyseiseen alueeseen, pitäen voimassa välttämistä koskeviin ohjelmiin sovellettava nykyinen poikkeus.

(4) Intian valtameren tonnikalatoimikunta hyväksyi vuonna 2016 pidetyssä vuosikokouksessaan eräitä saalisrajoituksia keltaevätonnikalalle (Thunnus albacares). Koska kyseiset saalisrajoitukset vaikuttavat suoraan unionin kurenuotta-aluksiin, toimenpiteet olisi saatettava osaksi unionin lainsäädäntöä.

(5) ICES on tarkistanut vuodeksi 2017 antamaansa lausuntoa koljakannasta ICES-alueella VIIa. Tähän kantaan sovelletaan purkamisvelvoitetta, ja aikaisempia poisheitettyjä saaliita koskeva korotus sisältyy Euroopan parlamentin ja neuvoston asetuksen (EU) N:o 1360/2013 (2) 16 artiklan mukaisesti kalastusmahdollisuuksiin. Irlanninmeren koljaa koskevaa suurinta sallittua saalista on sen vuoksi aiheellista tarkistaa uusimpien tieteellisten lausuntojen huomioon ottamiseksi.

(6) Tuulenkalan TAC vahvistetaan asetuksessa (EU) 2017/127 nollatasolle. Tuulenkalat ovat lyhytikäisiä lajeja. Tuulenkalaa koskeva tieteellinen lausunto on saatavilla helmikuun loppupuolella, mutta pyynti alkaa jo huhtikuussa. Kyseisten lajien saalisrajoituksia olisi nyt mukautettava ICESin viimeisimmän 23 päivänä helmikuuta 2017 annetun tieteellisen lausunnon mukaisesti.

(7) Tieteellis-teknis-taloudellisen kalastuskomitean (STECF) tieteellisen lausunnon perusteella voitaisiin säätää pienestä kaupallisesta lisäkiintiöstä, jolla kannustettaisiin kalastusaluksia osallistumaan ICES-alueen VIIa turskaa koskevaan tieteelliseen ohjelmaan. Mainittu tieteellinen ohjelma voitaisiin toteuttaa erityisin edellytyksin, jos asiasta vallitsee yhteisymmärrys niiden jäsenvaltioiden välillä, joilla on turskan kiintiö mainitulla alueella. Kyseinen lisäkiintiö olisi myönnettävä yksinomaan tieteellisen ohjelman keston ajaksi, eikä se rajoittaisi kyseiselle kannalle vahvistetun suhteellisen vakauden periaatteen soveltamista.

(8) ICES on vahvistanut, että hietakampelan ja kampelan TACilla unionin vesillä suuralueella IV ja alueella IIa ei ole ollut säilyttävää vaikutusta näihin kantoihin. Vahvistettua TACia ei ole käytetty täysimääräisesti, ja muilla toimenpiteillä saattaisi olla suurempi vaikutus kannan biologisen tilaan. Sen vuoksi on aiheellista poistaa hietakampelan ja kampelan TAC unionin vesillä suuralueella IV ja alueella IIa ja hoitaa näitä kantoja käyttämällä muita säilyttämistoimenpiteitä.

(9) Grönlannin (3) kanssa tehdyssä kalastussuhteita koskevassa sopimuksessa ja pöytäkirjassa määrätyn menettelyn mukaisesti sekakomitea on vahvistanut villakuoreen kalastusmahdollisuuksien tason Grönlannin vesillä vuodeksi 2017. Sen vuoksi on tarpeen sisällyttää kyseiset kalastusmahdollisuudet tähän asetukseen.

(10) Eteläisen Tyynenmeren alueellinen kalastusjärjestö (SPRFMO) vahvisti 18–22 päivänä tammikuuta 2017 pidetyssä viidennessä vuosikokouksessaan perunpiikkimakrillin TACin. Kyseinen toimenpide olisi saatettava osaksi unionin lainsäädäntöä.

(11) Tietyt ilmoituskoodit olisi muutettava, jotta saaliit voitaisiin ilmoittaa tarkasti, ja tietyt viittaukset olisi oikaistava.

(12) Asetuksessa (EU) 2017/127 säädettyjä saalisrajoituksia sovelletaan 1 päivästä tammikuuta 2017. Sen vuoksi myös tämän asetuksen saalisrajoituksia koskevia säännöksiä olisi sovellettava kyseisestä päivästä. Tällainen taannehtiva soveltaminen ei rajoita oikeusvarmuuden ja luottamuksensuojan periaatteiden soveltamista, koska asianomaisia kalastusmahdollisuuksia ei ole vielä käytetty loppuun.

(13) Asetus (EU) 2017/127 olisi näin ollen muutettava vastaavasti,

ON HYVÄKSYNYT TÄMÄN ASETUKSEN:

1 artikla

Asetuksen (EU) N:o 2017/127 muuttaminen

Muutetaan asetus (EU) 2017/127 seuraavasti:

1) Korvataan 12 artiklan 1 kohdan v alakohta seuraavasti: ”v) piikkihai (Squalus acanthias) ICES-suuralueilla II, III, IV, V, VI, VII, VIII, IX ja X sijaitsevilla unionin vesillä, paitsi liitteessä I A vahvistetut välttämistä koskevat ohjelmat;”.

2) Lisätään artikla seuraavasti: ”22 a artikla Saalisrajoitukset Unionin kurenuotta-alusten pyytämät keltaevätonnikalan saaliit eivät saa ylittää liitteessä I K vahvistettuja saalisrajoituksia.”

3) Lisätään 27 artiklaan kohta seuraavasti: ”2a. Jäsenvaltioiden on kiellettävä kalastus FAD-välineitä käyttäviltä, lippunsa alla purjehtivilta kurenuotta-aluksilta, kun kyseistä kalastusta koskeva saalisrajoitus on saavutettu.”

4) Korvataan 41 artiklan 1 kohdan p alakohta seuraavasti: ”p) piikkihai (Squalus acanthias) ICES-suuralueilla II, III, IV, V, VI, VII, VIII, IX ja X sijaitsevilla unionin vesillä;”

5) Muutetaan liitteet I A, I B, I D, I E, I J ja II D tämän asetuksen liitteen mukaisesti.

2 artikla

Voimaantulo

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Sitä sovelletaan 1 päivästä tammikuuta 2017.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 27 päivänä maaliskuuta 2017. Neuvoston puolesta Puheenjohtaja C. ABELA

(1) Neuvoston asetus (EU) 2017/127, annettu 20 päivänä tammikuuta 2017, unionin vesillä ja unionin kalastusaluksiin tietyillä unionin ulkopuolisilla vesillä sovellettavien tiettyjen kalakantojen ja kalakantaryhmien kalastusmahdollisuuksien vahvistamisesta vuodeksi 2017 (EUVL L 24, 28.1.2017, s. 1).

(2) Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

(3) Euroopan yhteisön sekä Tanskan hallituksen ja Grönlannin maakuntahallituksen välinen kalastuskumppanuussopimus (EUVL L 172, 30.6.2007, s. 4) ja pöytäkirja Euroopan yhteisön sekä Tanskan hallituksen ja Grönlannin maakuntahallituksen välisessä kalastuskumppanuussopimuksessa määrättyjen kalastusmahdollisuuksien ja taloudellisen korvauksen vahvistamisesta (EUVL L 305, 21.11.2015, s. 3).